**136199 Eris** (symbol: ⯰) je trpasličia planéta slnečnej sústavy patriaca do rodiny transneptúnskych telies, najhmotnejšia známa trpasličia planéta. Pochádza z Kuiperovho pásu (skupina SDO), a prvýkrát bola pozorovaná v roku 2003. Ďalšie pozorovanie 8. januára 2005 umožnilo presne stanoviť jej dráhu a bolo zrejmé, že ide o veľmi veľké teleso s priemerom okolo 3 000 km. Neskoršie pozorovania spresnili polomer na 1 163 ± 6 km. 

Krátko po objave a potvrdení dráhy dostalo teleso predbežné označenie 2003 UB313. V lete 2005 dostala provizórne označenie *Xena* a 13. septembra 2006 pridelila IAU telesu definitívne katalógové číslo a meno **136199 Eris** podľa starogréckej bohyne Eris. Oznámenie vyšlo v cirkulári č. 8747.

Veľkosť
-------

Jasnosť objektov slnečnej sústavy závisí od ich veľkosti a od množstva svetla, ktoré odráža (tzv. albedo). Ak poznáme tieto dve vlastnosti, je možné z magnitúdy odvodiť priemer telesa, pričom čím vyššie je albedo, tým nižší je priemer.

Umelecká predstava planétky
Donedávna nebolo albedo planétky Eris známe, takže skutočná veľkosť sa nedala s istotou určiť. Napriek tomu astronómovia vypočítali, že aj keby teleso odrážalo všetko prijaté svetlo (čo zodpovedá maximálnemu albedu 1,0), stále by bolo väčšie ako Pluto. Ak by bol objekt tvorený veľmi čistým ľadom a veľmi jasný (albedo až 0,50), stále by mal priemer najmenej 3 150 km. Ak by bol veľmi tmavý (albedo len 0,05), jeho priemer by dosahoval hodnotu 9 900 km. V minulosti sa zdalo, že jeho povrch je pokrytý metánovým snehom a je teda veľmi podobný povrchu Pluta, preto sa myslelo, že by sa jeho albedo mohlo pohybovať okolo hodnoty 0,3. Potom by najpravdepodobnejšia hodnota jeho priemeru bola asi 4 000 km. Tomu odporoval fakt, že Spitzerovým vesmírnym ďalekohľadom  nebol detegovaný, čo dáva hornú hranicu priemeru 3 000 km a albedo najmenej 0,55.

Pozorovania Hubblovým teleskopom z 9. a 10. decembra 2005 určili priemer telesa na 2 400 km s toleranciou 100 km, takže je menšie ako sa pôvodne predpokladalo a je len o trochu väčšie ako planétka Pluto, ktorá sa do roku 2006 považovala za planétu.

Merania 6. novembra 2010 počas hviezdneho zákrytu však ukázali, že dovtedajšie výpočty a merania boli nanajvýš nesprávne. V ten deň totiž v observatóriu na Čile určili polomer Erisu na 1 163 ± 6 km.

Tri snímky s odstupom 90 minút z 21. októbra 2003  
Na týchto snímkach bola planétka identifikovaná až spätne.
Pozícia planéty 136199 Eris  
 30. júla 2005

História objavu
---------------

Astronómovia Michael E. Brown z California Institute of Technology, Chadwick A. Trujillo z Gemini Observatory a David L. Rabinowitz z Yale University planétku prvýkrát identifikovali 21. októbra 2003 na observatóriu na hore Palomar v Kalifornii pri použití 1,2 m ďalekohľadu SOT (Samuel Oschin Telescope), vybaveného CCD kamerou. Vzhľadom na enormnú vzdialenosť objektu od Zeme bol pohyb tejto planétky o magnitúde 18,8m tak pomalý, že sa nedala stanoviť presne jej dráha.

To sa podarilo až po nových pozorovaniach, uskutočnených 8. januára až 10. januára 2005 na observatóriu Cerro Tololo ďalekohľadom SMARTS o priemere 1,3 m, na ktorých sa okrem objaviteľov podielala aj Suzanne W. Tourtellotteová z Yale University. Prehliadka archívov ukázala, že najstaršiu snímku tohto objektu zhotovili už 29. septembra 1989 na observatóriu Siding Springs Schmidtovou komorou o priemere 1,2 m. Ďalšie archívne snímky z Mt. Palomar boli urobené v rokoch 2000, 2001 a 2002.

Objav mimoriadnej veľkosti tejto planétky na základe vtedajších spresnených údajov o jej okamžitej vzdialenosti od Zeme (približne 97 AU) bol ohlásený 29. júla 2005. V rovnaký deň bol ohlásený aj objav ďalších dvoch planétok, čo mohlo viesť k zmätku v správach.
Jednou z nich je planétka 136108 Haumea (2003 EL61), o ktorej sa krátko špekulovalo, že by mohla byť väčšia ako Pluto, ale ukázalo sa, že je len trochu väčšia než Sedna. Druhou je 136472 Makemake (2005 FY9), pravdepodobne tiež o niečo väčšia ako Sedna.

Satelity
--------

Planétu sprevádza aj malý satelit s priemerom okolo 400 km, ktorý dostal predbežné označenie S/2005 (2003 UB313) 1, neskôr pracovné označenie *Gabrielle* a definitívne bol označený ako Dysnomia.

Referencie
----------

1. 1 2  
Widemann; ORTIZ, J. L.; ASSAFIN, M.; JEHIN, E.; MAURY, A.; LELLOUCH, E.; GIL-HUTTON, R.. Size, density, albedo and atmosphere limit of dwarf planet Eris from a stellar occultation. *European Planetary Science Congress Abstracts*, 2011, čís. 6, s. 137. Dostupné online [cit. 2015-07-14].
2. ↑  JPL/NASA. *What is a Dwarf Planet?* [online]. 2015-04-22. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **136199 Eris**

Externé odkazy
--------------

* 136199 Eris – vlastnosti a orbitálny diagram v JPL Small-Body Database NASA (po anglicky)
* 136199 Eris – orbitálne vlastnosti a pozorovania na webe Minor Planet Center (po anglicky)
* 136199 Eris – orbitálne vlastnosti na astronomickom serveri Pedagogickej fakulty ZČU v Plzni (po česky)
* 136199 Eris – poloha na hviezdnej mape na webe Heavens-Above
* Astronomers at Palomar Observatory Discover a 10th Planet Beyond Pluto – informácie a aktuality na webe Mike Browna, Caltech University – astronómovia Mike Brown (Caltech), Chad Trujillo (Gemini Observatory), a David Rabinowitz (Yale University) – oznámenie mena očakávané na jeseň 2005
* Press Release, Dr. Mike Brown, Caltech University, July 29, 2005
* MPEC 2005-O41 : 2003 UB313, Minor Planet Electronic Circular, Harvard University, July 29, 2005
* Zehnter Planet des Sonnensystems entdeckt Archivované 2007-09-29 na Wayback Machine, NZZ.ch, 30.7.2005
* Asteroid 2003 UB313 ist grösser als Pluto, ist der zehnte Planet entdeckt? Archivované 2005-12-20 na Wayback Machine, astronomie.info, 30.7.2005
* Cirkulár IAU č. 8747 vo formáte PDF (90 kb)
* Články, týkajúce sa 136199 Eris na webe Astro.cz (po česky)

  

*… | (136198) 2003 UJ296 | **136199 Eris** | (136200) 2003 VS5 | …*  


| * z
* d
* u
Slnečná sústava |
| --- |
|  |
| 
* **Slnko**
* Merkúr
* Venuša
* Zem
	+ Mesiac
* Mars
* *Ceres*
* Jupiter
* Saturn
* Urán
* Neptún
* *Pluto*
	+ *Cháron*
* *Haumea*
* *Makemake*
* *Eris*

 |
| 
* planétky
* kométy
* mesiace
* Pásmo planétok
* Kuiperov pás
* transneptúnske telesá
* Oortov mrak komét
* slnečný vietor
* vznik a vývoj slnečnej sústavy
* dejiny výskumu slnečnej sústavy

 |